**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO” PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektas parengtas vadovaujantis Klaipėdos apygardos administracinio teismo 2014 m. rugpjūčio 27 d. sprendimu, kuriuo Klaipėdos miesto savivaldybės administracija įpareigota D. Lukošiūnienės grožio salono „MONRIDA“ (kodas 241904740, toliau -Įmonė) 2013 m. kovo 3 d. prašymą „Dėl nekilnojamojo turto mokesčio lengvatos“ išnagrinėti iš naujo.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintu Nekilnojamojo turto mokesčio (toliau ­– NTM) lengvatų teikimo tvarkos aprašu ir teismo sprendimu, priimti sprendimą dėl NTM lengvatos suteikimo/nesuteikimo Įmonei dėl sanitarinių mazgų, atitinkančių higienos normas, viešųjų paslaugų teikimo/neteikimo Klaipėdos miesto istorinėje dalyje (Senamiestyje).

**2. Projekto rengimo priežastys ir kuo remiantis parengtas sprendimo projektas.**

Įmonė 2014 m. kovo 3 d. Klaipėdos miesto savivaldybės administracijai pateikė prašymą suteikti NTM lengvatą pagal Klaipėdos miesto savivaldybės tarybos 2010 m. liepos 29 d. sprendimu Nr. T2-200 „Dėl nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2-235) patvirtintą Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo (toliau – Aprašas) punktus „*2.4.1. mažų parduotuvėlių, kurių prekybinės salės plotas iki 100 kvadratinių metrų ir vykdančių nelicencijuojamą veiklą“* ir „*2.4.7. sanitarinių mazgų, atitinkančių higienos normas, viešas paslaugų teikimas“*.

Pagal Aprašo 13 p. Investicijų ir ekonomikos departamento Tarptautinių ryšių, verslo plėtros ir turizmo skyrius 2014-03-14 raštu Nr. VS–1598 pateikė išvadą, kad Įmonė neatitinka Aprašo 2.4.1. punkto reikalavimų, nes grožio salone nėra įrengtos atskiros patalpos, kurios atitiktų mažos parduotuvėlės veiklą, neturi atskiro kasos aparato ir papildomai nurodė, kad Įmonė faktiškai neteikia sanitarinių mazgų viešųjų paslaugų, kaip numatyta Aprašo 2.4.7. punkte.

Mokesčių skyrius, išnagrinėjęs visus pateiktus dokumentus ir Tarptautinių ryšių, verslo plėtros ir turizmo skyriaus išvadą, vadovaudamasis Aprašo 17 p., pasiūlė Savivaldybės administracijos direktoriui atmesti prašymą ir Savivaldybės administracijos direktorės vardu parengė raštišką atsakymo projektą. Įmonei 2014 m. kovo 24 d. išsiųstas raštas Nr. (31.1)-RS2-307 su nurodytomis motyvuotomis prašymo atmetimo priežastimis.

Įmonė dėl 2014-03-24 Savivaldybės administracijos sprendimo Nr. (31.1)-RS2-307 pateikė skundą teismui. Administracinėje byloje Nr. I-932-243/2014 Teisminiame procese Nr. 3-63-3-00383-2014-6 Klaipėdos apygardos administracinis teismas 2014 m. rugpjūčio 27 d. nusprendė Įmonės skundą patenkinti iš dalies: panaikino Klaipėdos miesto savivaldybės administracijos 2014 m. kovo 24 d. atsakymą ir įpareigojo Klaipėdos miesto savivaldybės administraciją Įmonės prašymą dėl NTM lengvatos išnagrinėti iš naujo. Teismas šį sprendimą motyvuoja tuo, kad įvertinus visumą, nepakankamai surinkta įrodymų, kad nėra vykdoma mažų parduotuvėlių veikla, taip pat teigia, kad Įmonė pagal Aprašo reikalavimus atliko visus veiksmus dėl teikiamų sanitarinių mazgų viešųjų paslaugų.

Teisės skyriaus specialistai, įvertinę Klaipėdos apygardos administracinio teismo sprendimą, nutarė tęsti teisinį ginčą dėl teismo sprendimo dalies dėl Įmonės veiklos atitikimo kaip mažos parduotuvėlės vykdomą veiklą (Aprašo 2.4.1 punktą), nes VĮ „Registrų centras“ patalpos įregistruotos kaip „Grožio salonas“, pagrindinė naudojimo paskirtis – „Paslaugų“ ir faktiškai nevykdoma veikla, skatinanti turizmą.

Teisės skyriaus specialistai dėl teismo sprendimo dalies dėl sanitarinių mazgų, atitinkančių higienos normas, viešų paslaugų teikimo pagal Aprašo 2.4.7. punktą, nusprendė teisinio ginčo netęsti ir teikti tarybai sprendimą dėl NTM lengvatos suteikimo / nesuteikimo.

Pažymėtina, kad pagal Aprašo 4 p. Įmonei už sanitarinių mazgų, atitinkančių higienos normas, viešų paslaugų teikimą per metus gali būti suteikta 600 Lt NTM lengvata, o jei būtų pripažinta vykdomos mažos parduotuvėlės veikla, sudarančia 40 % bendro ploto (pagal Įmonės prašyme nurodytą dalį), NTM lengvata sudarytų 466 Lt.

**3. Kokių rezultatų laukiama.**

Atsižvelgiant į Klaipėdos apygardos administracinio teismo sprendimą, Savivaldybės taryba priimtų sprendimą dėl Įmonės pateikto prašymo.

**4. Sprendimo projekto rengimo metu gauti specialistų vertinimai.**

Teisės skyriaus specialistai, įvertinę Klaipėdos apygardos administracinio teismo sprendimą, pateikė rekomendaciją teikti Savivaldybės tarybai sprendimo projektą dėl Įmonei NTM lengvatos suteikimo/nesuteikimo dėl sanitarinių mazgų viešųjų paslaugų teikimo, o teismo sprendimo dalį dėl mažos parduotuvėlės veiklos apskųsti aukštesnei instancijai.

VšĮ „Klaipėdos turizmo ir kultūros informacijos centras“ 2014-03-07 pateikė išvadą, kad Įmonė informavo juos, jog nuo 2013 m. sausio 2 d. teikia sanitarinių mazgų, atitinkančių higienos normas, viešas paslaugas adresu Bangų g. 9, Klaipėda ir pateikta informacija atitinka Aprašo reikalavimus.

**5. Išlaidų sąmatos, skaičiavimai, reikalingi pagrindimai ir paaiškinimai.**

Už teikiamas viešąsias sanitarinių mazgų paslaugas Senamiestyje gali būti suteikiama 600 Lt NTM lengvatos suma.

**6. Lėšų poreikis sprendimo įgyvendinimui.**

Pagal šį tarybos sprendimą dėl suteiktos NTM lengvatos sumos Klaipėdos miesto savivaldybė į biudžetą negautų **600 Lt** NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – atsižvelgiant į Klaipėdos apygardos administracinio teismo sprendimą, būtų priimtas tarybos sprendimas. Neigiamos pasekmės – nurodytos šio aiškinamojo rašto 6 dalyje.

PRIDEDAMA.

1. Klaipėdos apygardos administracinio teismo 2014 m. rugpjūčio 27 d. sprendimas (Administracinė byla Nr. I-932-243/2014 Teisminis procesas Nr. 3-63-3-00383-2014-6), 5 lapai;

2. Klaipėdos miesto savivaldybės administracijos 2014-03-24 rašto Nr. Nr. (31.1)-RS2-307 kopija, 1 lapas;

3. D. Lukošiūnienės grožio salono „MONRIDA“ prašymo kopija, Investicijų ir ekonomikos departamento Tarptautinių ryšių, verslo plėtros ir turizmo skyriaus, VšĮ „Klaipėdos turizmo ir kultūros informacijos centras“ pateiktos išvados, VĮ „Registrų centras“ išrašas, 6 lapai;

4. Alternatyvus tarybos sprendimo projektas, 1 lapas.

Mokesčių skyriaus vedėja Jolanta Uptienė